《题袁清溪所藏雪夜泛舟图》
明代·孙蕡

钱颙画山工画雪，山下寒江更奇绝。万壑千林鸟倦飞，苍松古柏冻欲折。

清人何日纵冶游，银涛渺渺着孤舟。黄罂碧杓置篷底，定是山阴王子猷。

故人高居剡溪曲，窄窄柴门锁黄竹。遥怜孤鹤怨空山，尘榻无人伴幽独。

披蓑童头缩猬毛，龙鳞冰片难容篙。凌竞历览有何好，博得老眼如馋猫。

冲寒乘兴莫匆促，回船拢岸也不俗。故人开轩扫茅屋。

品字床头抗酒壶，留连坐到东方旭。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。